1.

Integrita výrobku: integrita výrobku musí byť zabezpečená pre všetky predpokladané letové podmienky počas doby prevádzkovej životnosti lietadla. Súlad so všetkými požiadavkami musí byť preukázaný vyhodnocovaním alebo analýzou a v prípade potreby doložený testami. 1.a. Konštrukčné súčasti a materiály: integrita konštrukcie musí byť zabezpečená počas celej doby obálky prevádzkových režimov lietadla a dostatočne po tejto dobe, vrátane pohonného systému, a musí byť udržiavaná počas doby prevádzkovej životnosti lietadla. 1.a.1. Všetky časti lietadla, porucha ktorých by mohla znížiť integritu konštrukcie, musia spĺňať nasledovné podmienky bez nežiaducej deformácie alebo poruchy. To zahŕňa všetky prvky s význačnou hmotnosťou a prostriedky, ktoré ich funkcie obmedzujú. 1.a.1.a. Musia sa vziať do úvahy všetky kombinácie zaťaženia, o ktorých sa odôvodnene predpokladá, že sa môžu vyskytnúť v rámci a v dostatočnej miere nad rámec hmotnosti, umiestnenia ťažiska, obálky prevádzkových režimov a doby životnosti lietadla. Zahŕňa to zaťaženie spôsobené poryvmi vetra, letové obraty, vytváranie pretlaku prestaviteľné steny v kabíne, riadiaci a pohonný systém tak počas letu ako i na zemi. 1.a.1.b. Do úvahy sa musia brať zaťaženia a pravdepodobné poruchy spôsobené núdzovými pristátiami na zemi alebo na vode. 1.a.1.c. Dynamické účinky musia byť vyrovnávané správaním sa konštrukcie v reakcii na tieto zaťaženia. 1.a.2. Lietadlo nesmie vykazovať žiadnu nestabilitu svojej aeroelasticity a žiadne nadmerné vibrácie. 1.a.3. Výrobné procesy a materiály použité pri stavbe lietadla musia vykazovať známe a reprodukovateľné konštrukčné vlastnosti. Musia sa brať do úvahy akékoľvek zmeny v správaní sa materiálu, týkajúce sa prevádzkového prostredia. 1.a.4. Účinky cyklického zaťažovania, zhoršeného životného prostredia, zdrojov náhodných a jednotlivých poškodení nesmú znížiť integritu konštrukcie pod prijateľnú úroveň zostatkovej pevnosti konštrukcie. V tomto zmysle sa musia vyhlásiť všetky potrebné pokyny na zabezpečenie zachovania letovej spôsobilosti. 1.b. Pohon: integrita pohonného systému (t. j. motora a prípadne vrtule) musí byť preukázaná po celú dobu obálky prevádzkových režimov pohonného systému a dostatočne po tejto dobe a musí byť udržiavaná po dobu prevádzkovej životnosti pohonného systému. 1.b.1. Pohonný systém musí v rámci svojich stanovených limitov a s ohľadom na dôsledky pre životné prostredie a jeho podmienky poskytovať ťah alebo výkon, aký sa od neho požaduje. 1.b.2. Výrobné procesy a materiály použité pri stavbe pohonných systémov musia vykazovať známe a reprodukovateľné štrukturálne správanie sa. Musia sa brať do úvahy akékoľvek zmeny v správaní sa materiálu, týkajúce sa prevádzkového prostredia. 1.b.3. Účinky cyklického zaťažovania, zhoršeného životného prostredia a prevádzkových podmienok a pravdepodobných následných porúch častí nesmú znižovať integritu pohonného systému pod prijateľnú úroveň. V tomto zmysle sa musia vyhlásiť všetky potrebné pokyny na zabezpečenie zachovania letovej spôsobilosti. 1.b.4. Musia sa vyhlásiť všetky potrebné pokyny, informácie a požiadavky týkajúce sa bezpečného a správneho prepojenia medzi pohonným systémom a lietadlom. 1.c. Systémy a vybavenie 1.c.1. Lietadlo nesmie vykazovať také konštrukčné vlastnosti alebo jednotlivosti, ktoré sa v praxi ukázali ako nebezpečné. 1.c.2. Lietadlo, vrátane tých systémov, vybavenia a zariadení, ktoré sú požadované na typovú certifikáciu alebo na základe prevádzkových predpisov, musí fungovať tak, ako je určené pre akékoľvek predvídateľné prevádzkové podmienky počas doby obálky prevádzkových režimov lietadla a dostatočne po tejto dobe, pričom sa musí zobrať do úvahy prevádzkové prostredie systémov, vybavenia alebo zariadenia. Ostatné systémy, vybavenie a zariadenie, ktoré sa nepožaduje na typovú certifikáciu alebo na základe prevádzkových predpisov, či už pri ich správnej alebo nesprávnej činnosti, nesmú znižovať bezpečnosť a nesmú negatívne ovplyvňovať riadne fungovanie akýchkoľvek iných systémov, vybavenia alebo zariadenia. Systémy, vybavenie a zariadenia musí byť prevádzkyschopné bez toho, aby potrebovali mimoriadne schopnosti alebo úsilie. 1.c.3. Systémy, vybavenie a súvisiace zariadenia lietadla, uvažované samostatne a vo vzájomnom vzťahu, musia byť konštruované tak, aby žiadne jednotlivé zlyhanie, pri ktorom nebola preukázaná mimoriadna nepravdepodobnosť, nemalo za následok akýkoľvek stav katastrofickej poruchy a aby pravdepodobnosť jedného stavu zlyhania bola v obrátenom pomere k závažnosti jeho následkov pre lietadlo a jeho osadenstvo. S ohľadom na horeuvedené kritérium jednotlivého zlyhania, je prijateľné predpokladať primeranú toleranciu s ohľadom na veľkosť a konfiguráciu lietadla, čo môže viesť k tomu, že niektoré časti a niektoré systémy na vrtuľníkoch a malých lietadlách by nemuseli tomuto kritériu vyhovovať. 1.c.4. Posádke, alebo prípadne zamestnancom údržby, sa musia poskytnúť jasné, úplné a jednoznačné informácie potrebné na bezpečné vykonanie letu a informácie týkajúce sa nebezpečných podmienok. Systémy, vybavenie a ovládacie prvky riadenia, vrátane optických a akustických signalizačných zariadení, musia byť konštruované a usporiadané tak, aby minimalizovali chyby, ktoré by mohli prispievať k vzniku nebezpečenstva. 1.c.5. Musia sa urobiť konštrukčné predbežné opatrenia na minimalizovanie ohrozenia lietadla a osadenstva nebezpečenstvom, ktoré je možné s primeranou pravdepodobnosťou očakávať ako vo vnútri tak i mimo lietadla, vrátane ochrany pred možnosťou závažného zlyhania alebo poruchy ktoréhokoľvek zariadenia lietadla. 1.d. Zachovanie letovej spôsobilosti 1.d.1. Musia byť stanovené pokyny na zachovanie letovej spôsobilosti, aby sa zaistilo, že úroveň typovej certifikácie letovej spôsobilosti lietadla je udržiavaná počas doby prevádzkovej životnosti lietadla. 1.d.2. Musia byť zabezpečené prostriedky na umožnenie kontroly, nastavenia, mazania, odstránenia alebo výmeny častí a zariadení potrebných na zachovanie letovej spôsobilosti. 1.d.3. Pokyny na zachovanie letovej spôsobilosti musia byť podľa objemu údajov vo forme jednej príručky alebo viacerých príručiek. Príručky musia v praktickom usporiadaní obsahovať pokyny na údržbu a opravu, informácie o obsluhe, postupy na odstraňovanie závad a kontrolné postupy. 1.d.4. Pokyny na zachovanie letovej spôsobilosti musia obsahovať údaje o obmedzení letovej spôsobilosti, ktoré stanovia každý povinný termín výmeny, interval kontroly a súvisiaci postup kontroly.